Astrid Carøe (SF), 2024-05-15:
Tak for ordet.
SF har i mange år kæmpet for minimumsnormeringer.
Det har været en af vores meget store mærkesager både ved valget i 2019 og også i 2022, og når det var det i 2022, skyldtes det, at selv om vi havde lavet den rigtig fine aftale med den tidligere regering om minimumsnormeringer, så var det desværre kun på kommuneniveau og ikke på institutionsniveau og ikke i børnehøjde.
Det var ikke det, vi i SF ønskede dengang.
Vi gik ind i forhandlingerne med et håb om, at vi kunne indføre minimumsnormeringer på institutionsniveau, men beskeden var, at det ikke kunne lade sig gøre, fordi man ikke kunne lave udregningerne for, hvad det ville koste.
Man havde kun tallene for, hvor mange pædagoger, der var på kommunalt niveau og ikke i de enkelte institutioner.
Derfor blev kompromiset, at vi lavede minimumsnormeringer på kommunalt niveau, og så begyndte vi så til gengæld at tælle, hvor meget pædagogisk personale der var ansat i de enkelte institutioner, og lave opgørelsen af normeringerne på institutionsniveau.
Den opgørelse har regeringen og KL lige besluttet at droppe, og det er vi naturligvis meget ærgerlige over i SF, fordi den beslutning betyder, at vi er kommet længere væk fra at få indført minimumsnormeringer på institutionsniveau i stedet for at komme tættere på, som vi gerne ville i SF.
Jeg forstår ikke, hvordan så mange partier i det her Folketing kan være imod at indføre minimumsnormeringer på institutionsniveau, når man fuldt og helhjertet bredt her i Folketingssalen går ind for et klasseloft.
Jeg går også ind for et klasseloft, og jeg er enormt stolt af, at vi for nylig også har fået sænket klasseloftet i de små klasser, men jeg har aldrig hørt nogen herinde sige, at klasseloftet skulle være et gennemsnit på kommuneniveau.
Og så kan man jo sagtens andre steder, hvor der er behov for det af den ene eller den anden årsag, have en lavere klassekvotient, men det er ligesom det maksimale antal.
Det er jo bare det, vi gerne vil i forhold til daginstitutionerne, og jeg får lyst til at citere min kollega Lotte Rod fra Radikale fra en tidligere debat i dag, hvor hun så fint sagde, at vi skal tage de små børn lige så alvorligt, som vi tager de store børn alvorligt.
Det er grundlæggende det, det her handler om.
Det handler om, at vi tager de 0-6-årige lige så alvorligt, som vi tager skolebørnene alvorligt.
For forældre skal trygt kunne sende deres børn af sted i daginstitution.
Så selvfølgelig skal vi have minimumsnormeringer på institutionsniveau, især fordi vi jo ved, at når det er et gennemsnit over kommunen, så er det ikke i hver eneste institution, der er minimumsnormeringer, fordi man i kommunen kan vælge at sige, at man i et socialt boligområde har en højere og bedre normering, og så kan man have en lavere normering andre steder.
Jeg synes, det er fint, at kommunen kan prioritere sådan, men lad os sætte et minimum, ligesom vi har gjort på skoleområdet.
I forhold til pædagogandelen blev vi i den aftale, vi indgik i sidste regeringsperiode, enige om, at den ikke måtte falde med den her aftale, og det har den jo desværre gjort.
Den er faldet.
Vi ville egentlig også gerne have, at den var højere, end den var, da vi startede på 57 pct. Jeg vil sige, at det lige nu er svært at nå i mål og stille krav om det her, fordi pædagogerne simpelt hen ikke findes derude.
Kommunerne vil faktisk gerne ansætte pædagoger, men når de søger dem, ender de med at måtte ansætte pædagogmedhjælpere, fordi der ikke er nogen pædagoger, der søger stillingerne.
Derfor skal vi have en bedre pædagoguddannelse, og vi skal gøre det mere attraktivt at arbejde som pædagog i daginstitutioner.
Det har vi bl.a. gjort med den trepartsaftale, der er blevet indgået, men jeg tror, der kan gøres meget mere.
Til sidst vil jeg sige, at vi i SF jo selvfølgelig mener, at når der bliver fremsat forslag om noget, skal det være finansieret, og her synes jeg faktisk, det er særlig vigtigt.
For hvis man bare indfører minimumsnormeringer på institutionsniveau, uden at der kommer penge med, er det jo kommunerne, der kommer til at stå med regningen, og det synes vi i SF absolut ikke vi kan være bekendt, slet ikke i den situation, kommunerne står i lige nu.
Så vi håber, at vi i samarbejde i udvalgsarbejdet kan finde frem til en formulering med hensyn til noget finansiering.
Det synes jeg vi skylder kommunerne, så de ikke skal stå med regningen.
Så vil jeg bare til allersidst citere min kollega fra Venstre: Børn er forskellige.
Det har hun fuldstændig ret i, men selv om børn er forskellige, fortjener de en minimumsstandard i alle institutioner i Danmark, og det vil vi få med det her forslag.